google/wiki40b huggingface dataset:
Arbeidermesterskapet i fotball 1926

Arbeidermesterskapet i fotball 1926 var en norsk fotballturnering som ble arrangert av Arbeidernes Idrettsforbund (AIF). Varden AIL (Oslo) vant turneringen etter å ha slått Ørn Trondheim 2-1 i finalen.
Vardens vinnerlag: Storm Tollerud, Trygve Nordli, Ragnar Pettersen, Leonard Jensen, Sofus Hansen, Gunnar Torkildsen, Viktor Jacobsen, Ola Johansen, Erling Pettersen, Roar Amundsen og Ragnar Becker.
Det deltok bare 19 lag i turneringen. 16 av dem var fra Oslo/østlandsområdet, mens de tre siste var fra henholdsvis Trondheim, Bergen og Stavanger. I de tre første rundene spilte østlandslagene mot hverandre, i tillegg til at ATIL Stavanger slo ATI Bergen i 2. runde. Ørn Trondheim fikk walk-over helt til semifinalen, mens ATIL Stavanger fikk walk-over i både 1. og 3. runde.
Grunnkretser i Snillfjord kommune

Grunnkretser i Snillfjord kommune er delområder og grunnkretser som seksjonerer Snillfjord kommune, Trøndelag, for folketellingsformål og lignende. I noen tilfeller sammenfaller de med kirkesogn, med valgkretser og med nåværende eller tidligere skolekretser.
Vestkysten (1933–1934)

Vestkysten var en norsk avis, utgitt i Bergen fra begynnelsen av 1933 til 1. november 1934. Den var organ for Norges Kommunistiske Parti.
Avisen var spesielt beregnet på Vestlandets bonde- og fiskerbefolkning. Redaktør for Veskysten var Sverre Kolltveit, mens den i 1933 ble redigert av Leonard Schrøder Evensen.
Peter, Sue & Marc

Bakgrunn

Trioen ble dannet i 1968, og de deltok første gang i Eurovision Song Contest i 1971 med den franskspråklige «Les illusions de nos vingt ans» (Illusjonene av tyveårene våre), der de endte på tolvteplass blant 18 deltakere. I 1976 deltok de på nytt med engelskspråklige «Djambo, Djambo» som endte på fjerdeplass. I 1979 sang de på tysk med «Trödler und Co» og endte på tiendeplass. Den siste deltakelsen kom i 1981 med «Io senza te» (Jeg uten deg) som endte på fjerdeplass av 20 deltakere. 
Gruppen hadde stor suksess i 1970-årene og solgte over 2 milioner plater bare i Sveits. De holdt også konserter i en rekke land, blant annet i Tyskland, Østerrike og Japan. Den største hiten var «Cindy» i 1976, og i 2006 fikk «Birds of Paradise» stor oppmerksomhet i Slovakia, da sangen ble brukt i forbindelse med begravelsen til 42 soldater som omkom i en flyulykke. Sangen ble også fremført av den russiske sangeren Dmitrij Selivanov i 1987 og utgitt tre år senere. 
I tillegg til de fire Eurovision-deltakelsene, deltok trioen en rekke ganger i den sveitsiske nasjonale finalen, blant annet i 1973, 1974 og 1975. De deltok også i den tyske finalen i 1978, der de ble nummer tre med «Charlie Chaplin».
Oberstaufen

Oberstaufen er en by i Bayern i Tyskland som i 2014 hadde 7,339 innbyggere. 
Ved byen ligger det en alpinbakke som var den første bakken som arrangerte verdenscupen i alpint for kvinner i 1967.
Hjulspinnere

Utseende

Middelsstore til store, kraftig bygde edderkopper. De åtte øynene er ordnet i fire forholdsvis store øyne i midten, som mer eller mindre danner et kvadrat, og et par ganske små øyne som sitter tett sammen på hver side. Avstanden fra de fremste øynene til hodets forkant er kort, mindre enn dobbelt så stor som øyets diameter. Chelicerene er korte og kraftige, med tenner på innsiden. Forkroppen er bred, kledt med fine, nedliggende hår. Beina er middels lange og ganske kraftige. Ytterst har de tre klør og i tillegg noen grove, krumme børster som virker som ekstra-klør. Hos hunnene er bakkroppen stor og gjerne nærmest kuleformet, ofte med et par knøler på ryggen. Hos noen arter er bakkroppen påfallende bygd, med lange torner, stjerneformet eller sterkt lappet.

Levevis

Disse edderkoppene spinner de klassiske, hjulformede nettene som de fleste forbinder med edderkoppnett. Ofte har nettet et såkalt stabilimentum, et område med fine, hvite silketråder som gjør nettet lett å se, for eksempel midt i eller som et tverrbånd tvers over. Funksjonen til dette er usikker, noen har foreslått at hensikten er at nettet skal bli lettere å se for fugler slik at de ikke flyr gjennom det og ødelegger det. Mange arter lever nær mennesker, andre er lite kjente fordi de holder til oppe i trekronene. Edderkoppen sitter enten midt i nettet eller i et gjemmested ute på siden, den har i så fall en varslingstråd som viser om at et bytte har gått i nettet. De ser ganske dårlig og er avhengige av vibrasjonene byttet lager for å oppdage det. Når det passende bytte har gått på det klebrige nettet, løper edderkoppen ut og spinner det raskt inn i et hylster (etter å ha lammet det med et bitt). Araneidae har vanligvis kraftige tenner på chelicerene, og ulikt de fleste andre edderkopper kan de til en viss grad tygge maten, ikke bare suge i seg en oppløst suppe. Hannen oppsøker hunnens nett og drar i trådene på en spesiell måte for å gi beskjed om at han, ikke et byttedyr, kommer. Om han blir akseptert, følger en kortvarig parring, deretter stikker hannen av for å unngå å bli spist av den større og kraftigere hunnen, dette lykkes ikke alltid. De største artene kan gi smertefulle bitt, men de er ikke regnet som farlige for mennesker.
Noen av artene (blant andre i slekten Mastophora) bygger ikke fangstnett, men spinner i stedet en lang tråd med en klebrig dråpe i enden. Disse nattaktive edderkoppene setter seg så å vente på at et insekt skal nærme seg. De kan sende ut feromoner som tiltrekker nattsvermere. Om edderkoppen merker at en nattsvermer nærmer seg, svinger den silketråden hurtig rundt seg, resultatet av dette blir gjerne at møllen kolliderer med den klebrige dråpen og blir fanget.

Utbredelse

Familien forekommer i alle verdensdeler.
Bali oljekraftverk

Bali oljekraftverk er et varmekraftverk på øya Bali i Indonesia. Det har en installert produksjonskapasitet på 325 – 428 MW. Brenseltypen er dieselolje. Operatør er det statlige energiselskapet PT Indonesia Power.
Bomi (Nyingchi)

Bomi (kinesisk: 波密县 ; pinyin: Bōmì Xiàn) eller Bomê  (སྤོ་མེས་རྫོང་) er et fylke i Den autonome region Tibet i Folkerepublikken Kina. Det ligger til prefekturet Nyingchi.
Fylket hadde i 1999 et folketall på 27 169 innbyggere.
Administrasjonssete er i storkommunen Zhamu.
Bomi ligger i den tradisjonelle tibetanske region Kham. Området var i praksis selvstyrt, uavhengig til inn på 1900-tallet. Dette gamle sentrum for tibetansk kultur var også kjent under navnene Poyül og Powo.

Samferdsel

Kinas riksvei 318, en av Folkerepublikken Kinas lengste hovedveier, løper gjennom området. Den begynner i Shanghai og fører blant annet innom Wuhan og Chengdu på sin vei inn i Tibet og Lhasa og helt frem til en kinesisk grenseovergang mot Nepal i Zhangmu.
Flåmselvi

Flåmselvi er ei elv i Flåmsvassdraget Aurland kommune i Sogn og Fjordane. Den har ved munningen en middelvannføring på 15 m³/s.
Den begynner i utløpet til Reinungavatnet ved Myrdal og stuper gjennom Kjosfossen ned i Flåmsdalen. Flåmsdalen er trang, og elva renner gjennom en rekke fall med strykpartier i mellom. Elva munner ut ved tettstedet Flåm i innerst i Aurlandsfjorden. Flåmsbana går langs elva fra Myrdal til fjorden.
Sammen med resten av Flåmsvassdraget ble elva vernet mot kraftutbygging i 1986 gjennom Verneplan III for vassdrag.
Nordmør Dampskibsselskab

Nordmør Dampskibsselskab var et rederi med hovedkontor i Kristiansund. Rederiet ble konstituert 29. desember 1902, og fra 1. januar 1903 ble rutene og de seks skipene til Christiansunds Dampskibsselskab overtatt. Rederiet kjøpte samme år DS «Tourist» som kunne ta 120 passasjerer. I 1906 ble nybygget DS «Øren» levert, og i 1909 «Driva». I februar 1915 fikk rederiet overlevert nybygget DS «Surendalsfjord» som var ment å settes inn i rute mellom Kristiansund og Sunndalsøra i forbindelse med utbyggingen av Aura-kraftverket. DS «Surendalsfjord» var med sine 440 bruttoregistertonn rederiets største skip, men første verdenskrig førte til stopp i Aura-utbyggingen, og skipet ble allerede juli 1916 solgt til Russland. Under første verdenskrig ble også skipene DS «Mørejarlen» og DS «Christiansund» solgt for å gjøre rederiet gjeldfritt. Selskapet drev rutetrafikk i Nordmøre og Romsdal samt en rute til Trondheim. I 1920 ble rederiets 7 gjenværende skip overtatt av det nyopprettede fylkesrederiet Møre Fylkes Ruteselskap (MFR) for 1 050 000 kroner. I 1947 endret MFR navn til Møre og Romsdal Fylkesbåtar (MRF).
Rederiets skorsteinsmerke var sort skorstein med et gult belte omgitt av smale hvite linjer over og under,
Teaterhøgskolen

Studietilbud

Bachelorutdannelsen i skuespillerfag er treårig og skal gi studentene forutsetninger til profesjonelt skuespillerarbeid i teater, film, TV og radio. Pedagogikken er basert på Konstantin Stanislavskijs prinsipper. Utdannelsen innebærer både opplæring i skuespill og i støttefag som musikk, dans, bevegelse og stemmebruk.
Bachelorutdannelsen i regi er treårig og skal foruten regi gi studenten innsikt i skuespillertekniske fag, teaterteori, kunstteori, dramaturgi, dramatikk og produksjon og teatertekniske fag. Pedagogikken er basert på Konstantin Stanislavskijs prinsipper.
Masterutdannelsen i teater er et toårig studium som er basert på bachelorgrad i teater eller tilsvarende. Studiet skal bidra til at studentene kan flytte faggrenser, bringe inn nye perspektiv og skape utfordrende kunstnerlige uttrykk.
Den praktisk-pedagogiske utdannelsen i teater er en lærerutdannelse for skuespillere og regissører som er normert til ett års studier (60 studiepoeng).

Opptak

Skolen tar årlig opp 8 studenter blant 500-800 søkere. Man må gjennom tre runder med opptaksprøver. På den første fremfører man kun en monolog. Fra første opptaksprøve er det ca. 120 som går videre. På andre prøve fremfører man igjen en monolog og man kan i tillegg bli utfordret til improvisasjon. Kommer man videre fra denne er tredje prøve to uker lang. Da blir man testet i alt fra sang, dans, rolleinstruksjon og scenedialog. 
Juryene består i hovedsak av 3 personer på 1. prøve, 4 personer på 2. prøve, og opptil 5 personer på 3. prøve. Juryen er forskjellig fra prøve til prøve, fra år til år, og er en miks av skolens lærere, tidligere elever og freelance fagpersoner fra teaterfeltet. 
Fra 2013 tilbyr Teaterhøgskolen også masterstudium i skuespill, regi og scenetekst, og fra 2015 også i scenografi. Det tas opp 8 skuespillere, 3 instruktører og 3 scenetekststudenter til den toårige masterutdanninga. Det er opptak til masterutdanningene annethvert år.
Orsilochus

Utbredelse

Slekten er utbredt i Afrika.
Orsilochus cornutus er beskrevet fra Sør-Afrika.
UVERworld

UVERworld (ウーバーワールド U-BA-WA-RUDO) er et japansk band kjent for sin blanding av musikksjangre som for eksempel hard rock, rap, elektronisk, og beat-boxing. UVERchan, bandets maskot, er en oppdiktet figur og kan karakteriseres som en bjørneflaggermus, som man kan finne på flere av bandets cover.

Biografi

Det fem mann store bandet kjent som «UVERworld» ble startet først i 2003, og var da kjent som «Sangoku Road». Bandet bestod opprinnelig av sju medlemmer, og ga ut en demo-CD, som endte opp med å selge 3 000 kopier. Uheldigvis forlot to av bandmedlemmene gruppen, nemlig en saxofononist og en annen vokalist. Etter innskrenkningen av bandet, forandret de navnet sitt til «UVERworld».
2005 var året hvor bandet signerte med plateselskapet gr8! records, som ligger under Sony Music Records. Bandet gjorde sin debut med singelen «D-tecnoLife», som også var den andre åpningstemasangen til anime-serien «Bleach». Etter tre måneder ble UVERworld sin andre singel, «CHANCE!» sluppet, som var en av åpningstemaene til PSP-spillet «BLEACH~Heat the Soul 2~» og deres siste singel i 2005.
Den 25. januar 2006 kom «just Melody», deres tredje singel, inn på 17.-plass på Oricon-lista. Tre uker senere ble «UVERworld» sitt første album, «Timeless» sluppet, som gikk rett inn på topp ti, nemlig nummer fem og solgte 60 000 kopier. Etter en pause på tre måneder slapp bandet singelen «Colors of the Heart» som er det tredje åpningstemaet i «BLOOD+», en anime-serie basert på den animerte filmen «Blood: The Last Vampire». Singelen debuterte som nummer tre og er den til nå høyeste plasseringen en UVERworld singel noen gang har nådd. Deres siste utgitte singel, «SHAMROCK», kom 2. august 2006 på det japanske markedet. En ny singel, "kimi no suki na uta", kommer etter planen å bli utgitt i løpet av november.
Rhagium sycophanta

Utseende

En middelsstor til ganske stor (17-26 mm), noe kraftig trebukk med ganske korte antenner. Den ligner mye på Rhagium mordax i fargen men kjennes lett på at hodet er mye bredere og beina betydelig kraftigere. På farge er den gulbrunt-spraglete. Hver dekkvinge har en skrå, mørk tverrstripe omtrent i midten, denne er bredt kantet med okergult på begge sider, men denne stripen er ikke like tydelig som hos løvtreløper Rhagium mordax. Antennene er ganske kraftige og rundt en tredjedel så lange som kroppen. Hodet er bredt firkantet, med påfallende lange, bakover litt utvidete tinninger bak fasettøynene. Tinningen er over dobbelt så lang som fasettøyet. Pronotum er litt lengre enn bredt, sterkt hvelvet, med en kort men kraftig pigg midt på hver side. Den fremre delen danner en markert krage. Dekkvingene har tre lengderibber hver, men disse er mindre markerte enn hos bartreløperen. Beina er grå, temmelig lange og påfallende kraftige. Larven er opptil 4,5 centimeter lang, hvit, ganske flat og langstrakt. Hodet er bredt og kileformet, kjevene kraftige.

Levevis

Larvene utvikler seg under barken på stående eller liggende, døde stokker av eik, sjeldnere andre løvtrær. Larven ganger ca. 2 centimeter brede ganger under barken. Utviklingen tar to år. De voksne billene klekkes vanligvis om høsten, men overvintrer i puppekammeret og kommer først fram om våren. Arten lever ofte sammen med den vanligere slektningen løvtreløper (Rhagium mordax). De voksne billene er aktive i mai-juni, man kan finne dem løpende omkring på tømmerstokker men de besøker også blomster.

Utbredelse

Arten er utbredt i Mellom- og Sør-Europa, mot nord til det sørligste Sverige, mot øst til det sørlige Sibir. I Norden finnes den i Danmark og i Sverige langs kysten omtrent nord til Stockholm.
Longchuan (Dehong)

Longchuan (kinesisk: 陇川县; pinyin: Lǒngchuān Xiàn) er et fylke i provinsen Yunnan i Folkerepublikken Kina. Det ligger i det autonome prefektur Dehong.
Befolkningen var på 162 755 innbyggere i 1999.

Administrative enheter

Storkommunene Zhangfeng 章凤镇, Longba 陇把镇, Jinghan 景罕镇, Chengzi 城子镇
Kommunene Husa (for achangfolket) 户撒阿昌族乡, Huguo 护国乡, Qingping 清平乡, Wangzishu 王子树乡, Mengyue 勐约乡
Norgesmesterskapet i boksing 1977

Norgesmesterskapet i boksing 1977 ble arrangert 5.-6. mars på Raufoss.
Kongepokalen ble vunnet av Erling Engh. 
Forbundspokalen ble vunnet av Petter Røh Petersen.
Beste klubb ble SK Ulf-an.
Mombasa (bille)

Utbredelse

Slekten er utbredt i Afrika.
Ibn an-Nafis

Bakgrunn

Han ble født i [Damaskus, og gikk på skolen Bimaristan an-Noori der i byen. I tillegg til medisin lærte han seg jus, litteratur og teologi. Han ble ekspert i nnenshafiskolens rettslære og en dyktig lege.

Lege

Han flyttet til Egypt i 1236. Han arbeidet på sykehuset an-Nasri og etter det på et annet sykehus, al-Mansouri. Der ble han ledere for legene, og han ble også sultanens personlige lege. Da han døde i år 1288 donerte han sitt hus, sitt bibliotek og sin klinikk til al-Mansouri.

Skrifter

Den tykkeste av hans bøker er al-Shamil fi al-Tibb. Den var planlagt å bli en encyklopedi på i alt 300 bind, men den ble ikke ferdig før han døde. Manuskriptet finnes i dag tilgjengelig i Damaskus.
Hans bok om oftalmologi er i stor utstrekning noe som fra først av var et samarbeidsprosjekt. Hans mest kjente bok er Mujaz al-Qanun (Sammenfatningen av loven). En annen kjent bok, som man også medvirket til innledningsvis, handlet om effektene som diett har på helsen. Den heter Kitab al-Mukhtar fi al-Aghdhiya.
Han skrev også mange kommentarer innen emnene lov og medisin. En av hans kommentarer var til Hippokrates' bok og atskilligi bind til Ibn Sinas bok Qanun fil tibb. Han skrev også kommentarer til Hunayn Ibn Ishaqs bok.
Dankert Thuland

Spionasjevirksomhet

Dankert Thuland drev et dobbeltspill under krigen, da han som bindeledet mellom norsk og tysk politi benyttet mulighet til å hentet ut informasjon som ble benyttet i motstandsarbeid.
Som sønn av en språklærer hadde han gode tyskkunnskaper, slik at politiledelsen benyttet ham som liason i 1940, og han var til stede på sentrale møter med tyske myndigheter i Bergen. Thuland gikk dessuten i tyske selskaper og fikk fatt i viktig informasjon, som ble sendt videre til London.

Arrestasjonen

Alværsaken som hadde forgreininger til politiet i Bergen ble rullet opp i april 1941. Her ble de tre politifolkene Lorentz Strandenes, Georg Christensen og Dankert Thuland arrestert. Da Sipo-sjef Gerhard Flesch oppdaget at Thuland i realiteten var spion og hadde lurt Gestapo, ville han skyte ham på flekken. Men gestapisten Behrens fikk forhindret det, fordi han visste at Thuland satt på verdifulle opplysninger. Han torturerte Thuland for å presse ham for informasjon.
Dankert Thuland ble satt åtte måneder i isolasjon på Ulven leir uten å avsløre noe før han ble overført til Grini fangeleir.

Flukten fra Grini

I 1942 klarte Thuland å rømme fra Grini Fangeleir til Sverige og videre til England. Flukten fra Grini er gjenfortalt i boken Da stjernene frøs.
I England jobbet Dankert Thuland i etterretningstjenesten frem til krigens slutt.

Etter krigen

Etter krigen var han sentral i kartleggingen av landssvikere. Han var en sentral person i politiets overvåking på Vestlandet, både før, under og lenge etter krigen. Hans etterlatte arkiv er fortsatt en kilde til kunnskap.
Gohonzon

En Gohonzon (ご本尊 eller 御本尊) er et mandala og et andaktsbilde som dyrkes i japansk buddhisme. Begrepet refererer også til en kalligrafisk rull hvor andektig messing blir rettet mot innenfor Nichirenbuddhismen.
Stortingsvalget 2017 i Finnmark

Stortingsvalget 2017 i Finnmark avholdes mandag 11. september 2017. Det skal velges fem stortingsrepresentanter for valgkretsen Finnmark fylke for valgperioden 2017-2021, herav fire distriktsmandater og ett utjevningsmandat. Det er det samme antallet som ved stortingsvalget i 2013.
Tahuichi Fotballskole

Tahuichi Fotballskole (Spansk: Academia de Fútbol – Tahuichi Aguilera) er en boliviansk fotballskole i Santa Cruz som ble etablert i 1978 av Rolando Aguilera. 
Tre tusen spillere mellom fire og nitten år blir trent på skolen hvert år.
Den består av seksten lag fra Under 10 til Under 20.
For utenlandske spillere er det fotballskole to ganger fire uker i juni–august.
Tahuichi Fotballskole har 169 lag i internasjonale turneringer i Europa, USA, Asia samt Latin-Amerika. Den har seiret i 98 turneringer og kommet som nummer to i tretten.
Tahuichi Fotballskole har tilbud om skole, lege, tannlege samt mat til spillerne.
Slagord: «Ja til Sport. Nei til Narkotika!» samt «The Tahuichi Way.»
Daglig leder er Tanya Aguilera.
Tingri

Tingri (kinesisk: 定日县; pinyin: Dìngrì Xiàn) er et fylke i prefekturet Xigazê i den autonome region Tibet i Folkerepublikken Kina.
Befolkningen var på 45 157 innbyggere i 1999.

Samferdsel

Kinas riksvei 318, en av Folkerepublikken Kinas lengste hovedveier, løper gjennom området. Den begynner i Shanghai og fører blant annet innom Wuhan og Chengdu på sin vei inn i Tibet og Lhasa og helt frem til en kinesisk grenseovergang mot Nepal i Zhangmu.
Mendefera (distrikt)

Mendefera er et distrikt i Sør i det sørlige i Eritrea. Hovedstaden er Mendefera.
Giulio Caccini

Liv

Caccini var født i Roma som sønn av tømmermannen Michelangelo Caccini og en eldre bror av den florentinske billedhuggeren Giovanni Battista Caccini. Caccini var elev av Scipione delle Palle, som ga ham undervisning i luttspill og sang, og han studerte harpe og fiolin.
Cosimo de' Medici var så imponert over Caccinis talent at han i 1564 engasjerte ham som sanger og instrumentalist ved Medici'enes hoff i Firenze, et av de viktigste kultursentra i Europa på den tiden.
Giulios datter, Francesca Caccini, var en av de mest innflytelsesrike kvinnelige komponister i europeisk musikkhistorie mellom Hildegard von Bingen og 1800-tallets kvinnelige komponister.

Monodi og generalbass

Caccini levde i monodiens og generalbassmusikkens tid. Denne nye måten å akkompagnere ved hjelp av et klaviatur- eller luttinstrument gav sangen et fast støttepunkt og gjorde at ord og mening ble forståelige. Den nye musikken ble særlig pleiet og videreutviklet i hjemmet til adelsmannen Giovanni de' Bardi, og i denne hovedsakelig teoretiserende, såkalte bardiske krets, var Giulio Caccini med som utøvende musiker fra begynnelsen og spilte derved en stor rolle i den florentinske musikkreform. Han komponerte flere verk med akkompagnement av ett instrument, stort sett en teorbe. I Caccinis hovedverk Le nuove Musiche (1601) er flere av hans arier og madrigaler for en sangstemme og generalbass bevart for ettertiden.

De første operaene

Caccinis navn er framfor alt knyttet til musikkhistoriens første operaer. Caccini skrev enkelte av sangene i Jacopo Peris opera Euridice (1600) skrev sin egen Euridice, men manuskriptet til Caccinis opera er tapt. Heller ikke musikken til hans opera Dafne er bevart. Med tanke på utviklingen av operaen på Caccinis tid og på hans ideer om sangkunsten, regnes han som en av de første som praktiserte ariosostilen og som en av de som skapte forutsetningen for bel cantostilen.
Lørdagstripp

«Lørdagstripp» er en norsk sang. Melodien ble skrevet av Ivar Børsum og teksten ble skrevet av Bjørn Hornmoen. Den var ett av bidragene til Melodi Grand Prix 1966, den norske uttagingen til Eurovision Song Contest 1966 i Luxembourg.
Sangen ble framført på norsk av Wenche Myhre med lite orkester og så på nytt av Kirsti Sparboe med stort orkester. Den endte på en fjerdeplass med seks poeng.
Skogseidvatnet

Fiske

Vatnet har en stamme av storørret, som det ikke er mange av på Vestlandet. Fisket etter denne er regulert i en egen forskrift. Vatnet har også stor røye. Norges største (8,285 kg) ble fanget i Skogseidvatnet av Ivar Mathisen fra Hamar 2. mai 2002.
Giporlos

Giporlos er en kommune i provinsen Eastern Samar på Filippinene. Under folketellingen i 2000 kom man til et befolkningstall på 10 218 i 2 012 husstander.
Deoghar (distrikt)

Demografi

Ved folketellingen i 2011 var det 1 491 879 innbyggere i distriktet, mot 1 165 390 i 2001. Den urbane befolkningen utgjør 17,31 % av befolkningen.
Barn i alderen 0 til 6 år utgjorde 17,62 % i 2011 mot 19,54 % i 2001. Antallet jenter i den alderen per tusen gutter er 939 i 2011 mot 973 i 2001.
Endring av prostinavn 1922

Endring av prostinavn 1922 er en oversikt over de norske prostier som fikk endret sine navn ved kongelig resolusjon om skrivemåten for endel prostinavn forandres, 19. mai 1922.
EM i fotball 1996

Kvalifisering

I kvalifiseringen ble lagene delt inn i åtte grupper, hvor alle unntatt én besto av seks lag. De åtte gruppevinnerne gikk til sluttspillet. I tillegg ble det utviklet et system hvor man rangerte lagene på andreplass etter resultatene mot lag nummer 1, 3 og 4 i sin gruppe – et ganske komplisert system for uinnvidde. De seks beste gruppetoerne basert på denne rangeringen gikk også direkte til sluttspillet, mens de to dårligste gruppetoerne (Irland og Nederland) møttes i en playoff-kamp på nøytral bane for å kjempe om den siste EM-billetten. Dette var også første gang i EM-sammenheng at lagene fikk tre poeng for seier, samt at innbyrdes oppgjør ble benyttet i stedet for målforskjell for å skille lag ved poenglikhet. Den siste nyvinningen var eventuelle ekstraomganger ville bli avgjort på «golden goal» – det vil si at det første laget som scoret i ekstraomgangene hadde vunnet kampen.
Med dobbelt så mange sluttspillplasser som tidligere, kom de aller fleste av Europas store fotballnasjoner til sluttspillet. Sverige, som hadde tatt bronsemedaljer i VM to år tidligere, måtte imidlertid bli hjemme. Gamle storheter som Ungarn, Belgia og Polen klarte heller ikke å kvalifisere seg, mens Nederland måtte gjennom playoff mot Irland før de ble klare for EM. Norge så lenge ut til å klare å kvalifisere seg, men tap i de to siste kampene gjorde at Norge endte på tredjeplass bak Tsjekkia og Nederland, og måtte bli hjemme. En overraskelse var at Tyrkia klarte å kvalifisere seg for sitt første mesterskap siden VM i fotball 1954, på tross av å være rangert på nest nederste nivå i trekningen til kvalifiseringen.